
PARLAMENTUL ROMÂNIEI

CAMERA DEPUTAŢILOR

Comisia pentru Buget,

Finanţe şi Bănci
Bucureşti,      19.06.2013   

Nr. 22/229             PLx170/2013

BIROULUI  PERMANENT

AL

CAMEREI  DEPUTAŢILOR

Vă înaintăm, alăturat, RAPORTUL asupra proiectului de Lege  privind aprobarea Ordonanței de urgență a Guvernului nr.27/2013 pentru modificarea și completarea Ordonanței de urgență a Guvernului nr.64/2009 privind gestionarea financiară a instrumentelor structurale și utilizarea acestora pentru obiectivul convergență, precum și pentru adoptarea unor măsuri financiare în vederea creșterii gradului de absorbție a fondurilor europene, trimis spre dezbatere în fond cu adresa nr. PLx.170/2013 din 3 martie 2013, înregistrată sub nr. 22/229 din 3 iunie 2013, Camera Deputaţilor fiind Cameră decizională. 
În raport cu obiectul şi conţinutul său, proiectul de lege face parte din categoria legilor ordinare.

PREŞEDINTE,

Gheorghe DRAGOMIR

RAPORT
asupra proiectului de Lege privind aprobarea Ordonanței de urgență a Guvernului nr.27/2013 pentru modificarea și completarea Ordonanței de urgență a Guvernului nr.64/2009 privind gestionarea financiară a instrumentelor structurale și utilizarea acestora pentru obiectivul 
convergență, precum și pentru adoptarea unor măsuri 
financiare în vederea creșterii gradului de absorbție 
a fondurilor europene
În conformitate cu prevederile art. 95 şi 115 din Regulamentul Camerei Deputaţilor, republicat, Comisia pentru buget finanțe și bănci a fost sesizată  spre dezbatere în fond,  în procedură de urgență, cu proiectul de Lege privind aprobarea Ordonanței de urgență a Guvernului nr.27/2013 pentru modificarea și completarea Ordonanței de urgență a Guvernului nr.64/2009 privind gestionarea financiară a instrumentelor structurale și utilizarea acestora pentru obiectivul convergență, precum și pentru adoptarea unor măsuri financiare în vederea creșterii gradului de absorbție a fondurilor europene, trimis cu adresa nr. PLx.170/2013 din 3 iunie 2013, înregistrat sub  nr. 22/229 din  3 iunie 2013.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege în şedinţa din 28  mai 2013.

Consiliul Legislativ, prin avizul nr. 266 din 11 aprilie 2013, a avizat favorabil proiectul de lege. 
Comisia juridică, de disciplină şi imunităţi, prin avizul transmis în data de 10 iunie 2013, a avizat favorabil iniţiativa legislativă.

Comisia pentru administrație publică, amenajarea teritoriului şi echilibru ecologic, prin avizul nr. 26/239 din 11 iunie 2013, a avizat favorabil actul normativ.

Proiectul de lege supus dezbaterii are ca obiect de reglementare modificarea şi completarea Ordonanţei de urgenţă a Guvernului nr.64/2009 privind gestionarea financiară a instrumentelor structurale şi utilizarea acestora pentru obiectivul convergenţă. 

În acest sens, cadrul general privind gestionarea financiară a instrumentelor structurale şi utilizarea acestora pentru obiectivul convergenţă a fost completat cu un nou mecanism care se aplică beneficiarilor instituţii publice locale, „Mecanismul decontării cererilor de plată„. Acest mecanism permite beneficiarului, ca în termen de maximum 3 zile lucrătoare de la primirea facturilor privind livrări de bunuri, prestări de servicii şi execuţie de lucrări, acceptate la plată, acesta să depună la organismul intermediar/autoritatea de management cererea de plată şi documentele justificative, iar după efectuarea verificării cererii de plată, autoritatea de management virează beneficiarului cheltuielile rambursabile şi contravaloarea taxei pe valoarea adăugată neeligibile, aferentă cheltuielilor eligibile.

Actul normativ prevede şi adoptarea unei măsuri prin care Ministerul Finanţelor Publice să poată aloca temporar, în anul 2013, sume din venituri din privatizare pentru asigurarea plăţilor aferente cheltuielilor eligibile rambursabile finanţate din fonduri europene precum şi pentru cheltuielile eligibile rambursabile aferente instrumentelor structurale din cererile de plată.

Măsurile adoptate au în vedere asigurarea operativă a fondurilor necesare autorităţilor de management în vederea efectuării plăţilor în conturile beneficiarilor, în scopul implementării optime a programelor operaţionale cu efecte asupra gradului de absorbţie.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat proiectul de lege menţionat mai sus, în şedinţa din 18 iunie 2013.

Din totalul de 32 de membri ai Comisiei pentru buget, finanţe şi bănci au fost prezenţi la dezbateri 32 deputaţi.
În raport cu obiectul şi conţinutul său, proiectul de lege face parte din categoria legilor ordinare.
La dezbaterea acestei iniţiative legislative a fost prezent, în calitate de invitat, din partea Ministerului Fondurilor Europene domnul Alin Sorin Mitrică – secretar de stat.
În urma examinării iniţiativei legislative şi a opiniilor exprimate, membrii Comisiei propun, cu unanimitate de voturi, supunerea spre dezbaterea şi adoptarea Plenului Camerei Deputaților a proiectului de Lege privind aprobarea Ordonanței de urgență a Guvernului nr.27/2013 pentru modificarea și completarea Ordonanței de urgență a Guvernului nr.64/2009 privind gestionarea financiară a instrumentelor structurale și utilizarea acestora pentru obiectivul convergență, precum și pentru adoptarea unor măsuri financiare în vederea creșterii gradului de absorbție a fondurilor europene  în forma adoptată de Senat.

